Πρόταση Κανονισμού του Συμβουλίου που τροποποιεί το δημοσιονομικο κανονισμο της 21/12/1977 για το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου (άρθρο 24, εδάφιο 5 του Δημοσιονομικού Κανονισμού)

ΑΙΤΙΟΛΟΓΙΚΗ ΕΚΘΕΣΗ

Στο Λευκό Βιβλίο για τη διοικητική μεταρρύθμιση που εγκρίθηκε την 1η Μαρτίου 2000, η Επιτροπή αποφάσισε να προτείνει με την ευκαιρία της αναμόρφωσης του δημοσιονομικού κανονισμού, μεταξύ άλλων, την κατάργηση των εκ των προτέρων ελέγχων που πραγματοποιούνται με τη χορήγηση εκ των προτέρων θεώρησης από το δημοσιονομικό ελεγκτή όσον αφορά τις δημοσιονομικές πράξεις (αναλήψεις υποχρεώσεων, πληρωμές, προβλέψεις απαιτήσεων και εντολές είσπραξης).

Για την εν λόγω αναμόρφωση του δημοσιονομικού κανονισμού θα χρειασθεί χρόνος. Λαμβανομένης υπόψη της παρελθούσας εμπειρίας, υπολογίζεται να παρέλθουν 18 έως 24 μήνες από την υποβολή της πρότασης αναμόρφωσης του δημοσιονομικού κανονισμού έως την έγκρισή της από το Συμβούλιο.

Κατά τη διάρκεια της μεταβατικής περιόδου από την υποβολή της πρότασης μεταρρύθμισης του Δ.Κ. μέχρι την έγκρισή της από το Συμβούλιο, η Επιτροπή θεώρησε απαραίτητο (άρθρο 70 του σχεδίου δράσης που επισυνάπτεται στο Λευκό Βιβλίο) να διαχωρίσει τα καθήκοντα εσωτερικού ελέγχου που ανατίθενται στον δημοσιονομικό ελεγκτή δυνάμει του άρθρου 24, εδάφιο 5, 2η φράση του δημοσιονομικού κανονισμού, από τα παραδοσιακά του καθήκοντα της προηγούμενης έγκρισης που ασκεί μέσω της εκ των προτέρων θεώρησης των δημοσιονομικών πράξεων. Ο εν λόγω διαχωρισμός θα συμβάλει στη μεγαλύτερη εξειδίκευση των καθηκόντων όσον αφορά τον εκ των προτέρων και τον εκ των υστέρων έλεγχο, στην καλύτερη εξισορρόπηση και στην αυξημένη αποτελεσματικότητα των δύο καθηκόντων.

Προτείνεται λοιπόν να καταργηθεί η ανάθεση των καθηκόντων του εσωτερικού ελέγχου στο δημοσιονομικό ελεγκτή που προβλέπεται από το άρθρο 24, εδάφιο 5, 2η φράση του δημοσιονομικού κανονισμού, καθιστώντας την άσκηση των καθηκόντων του εσωτερικού ελέγχου σε κάθε όργανο ανεξάρτητη των καθηκόντων του δημοσιονομικού ελεγκτή.

Η Επιτροπή, καλεί το Συμβούλιο να εγκρίνει το συντομότερο δυνατό την εν λόγω πρόταση, μετά από διαβούλευση του Ευρωπαϊκού Κοινοβουλίου και του Ελεγκτικού Συνεδρίου, ούτως ώστε να μπορέσει να τεθεί σε εφαρμογή το σημαντικό αυτό σκέλος της αναμόρφωσης. Η πρόταση για συνοπτική διαδικασία περιορίζεται στην τροποποίηση του άρθρου 24 του δημοσιονομικού κανονισμού.

2000/ 0135 (CNS)

Πρόταση Κανονισμού του Συμβουλίου που τροποποιεί το δημοσιονομικο κανονισμο της 21/12/1977 για το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου (άρθρο 24, εδάφιο 5 του Δημοσιονομικού Κανονισμού)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 279,

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα και ιδίως το άρθρο78 θ,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 183,

την πρόταση της Επιτροπής [1],

[1] ΕΕ C της , σ. .

τη γνώμη του Ευρωπαϊκού Κοινοβουλίου [2],

[2] ΕΕ C της , σ. .

τη γνώμη του Ελεγκτικού Συνεδρίου [3],

[3] ΕΕ C

Εκτιμώντας:

(1) ότι η σώρευση των καθηκόντων του εσωτερικού ελέγχου και εκείνων του εκ των προτέρων ελέγχου τα οποία δυνάμει του άρθρου 24, εδάφιο 5, 2η φράση του δημοσιονομικού κανονισμού ανατίθενται στο δημοσιονομικό ελεγκτή, ενδέχεται να οδηγήσει σε κατακερματισμό των δύο καθηκόντων, χωρίς απαραίτητα να εξασφαλίζεται η ορθή ισορροπία μεταξύ τους.

(2) ότι εν αναμονή της έγκρισης του δημοσιονομικού κανονισμού είναι σκόπιμο να γίνει το συντομότερο δυνατόν ο διαχωρισμός των καθηκόντων του εσωτερικού ελέγχου από τα υπόλοιπα καθήκοντα που ασκούνται από το δημοσιονομικό ελεγκτή. Ο διαχωρισμός αυτός θα έχει ως συνέπεια να συνεχίσει ο δημοσιονομικός ελεγκτής να ασκεί τα τρέχοντα καθήκοντά του, περιλαμβανομένου του εκ των προτέρων ελέγχου, με εξαίρεση τον εσωτερικό έλεγχο ο οποίος θα ασκείται από εσωτερικό ελεγκτή ανεξάρτητο από τον δημοσιονομικό ελεγκτή.

(3) ότι ο εσωτερικός ελεγκτής θα απολαύει των ίδιων εκείνων δικαιωμάτων και εξουσιών που προβλέπονται για το δημοσιονομικό ελεγκτή από το άρθρο 24 του δημοσιονομικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πέμπτο εδάφιο του άρθρου 24 του δημοσιονομικού κανονισμού αντικαθίσταται από το ακόλουθο κείμενο:

"Ο έλεγχος που διεξάγεται από τον υπάλληλο αυτό πραγματοποιείται στους φακέλους που αφορούν τις δαπάνες και τα έσοδα καθώς και επιτόπου εάν υπάρχει ανάγκη."

Άρθρο 2

Προστίθεται ένα άρθρο 24 α:

"Άρθρο 24 α

Τα καθήκοντα του εσωτερικού ελέγχου του οργάνου ασκούνται από εσωτερικό ελεγκτή ανεξάρτητο του δημοσιονομικού ελεγκτή. Ο εσωτερικός αυτός ελεγκτής ορίζεται σε κάθε όργανο υπό τους ίδιους όρους που ισχύουν για το δημοσιονομικό ελεγκτή και απολαύει κατά την άσκηση των καθηκόντων του των δικαιωμάτων πρόσβασης στις ίδιες πληροφορίες που παρέχονται στον δημοσιονομικό ελεγκτή και, προκειμένου να διασφαλισθεί η ανεξαρτησία του, των ίδιων κανόνων και ειδικών μέτρων που εφαρμόζονται στο δημοσιονομικό ελεγκτή δυνάμει των εδαφίων 7, 8, και 9 του άρθρου 24.

Ο εσωτερικός έλεγχος περιλαμβάνει, μεταξύ άλλων, την αξιολόγηση της αποτελεσματικότητας των συστημάτων διαχείρισης και ελέγχου και την επαλήθευση της κανονικότητας των πράξεων. Τα καθήκοντα αυτά ασκούνται σύμφωνα με τους όρους εκτέλεσης που προβλέπονται στο άρθρο 139."

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο πρόεδρος [...]